SET ปิดพุ่ง 23 จุด รับแรงซื้อกลุ่ม Global Plays – ปัจจัยนอก-ในปท.หนุน
SET ปิดพุ่ง 23 จุด รับแรงซื้อกลุ่ม Global Plays – ปัจจัยนอก-ในปท.หนุน
6 พ.ค. 2564

ผู้สื่อข่าวรายงานว่า ดัชนีปิดวันนี้ที่ระดับ 1,571.91 จุด เพิ่มขึ้น 22.69 จุด (+1.46%) มูลค่าการซื้อขาย 91,321.21 ล้านบาท
10 หุ้นดันดัชนีวันนี้

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้ฟื้นตัวได้ดีกว่าคาด จากหลายปัจจัยสนับสนุน ทั้งคลายกังวลสถานการณ์โควิด-19 ในต่างประเทศที่ดีขึ้น และตัวเลขเศรษฐกิจออกมาดี ทั้งยุโรปและสหรัฐฯ รวมถึงไทยได้รับคซีนโควิดเข้ามาเพิ่ม และยังเปิดทางให้ภาคเอกชนร่วมจัดหาวัคซีนด้วย ส่งผลให้เกิดความคาดหวังการเดินหน้ากิจกรรมทางเศรษฐกิจได้ดีขึ้น ด้วยปัจจัยดังกล่าวนี้ส่งผลให้หุ้นในกลุ่ม Global Plays ฟื้นตัวแรง
ส่วนบ้านเราก็มีแรงซื้อกลับมาหลังจากที่คณะรัฐมนตรี (ครม.) อนุมัติมาตรการเยียวยาช่วยเหลือผู้ได้รับผลกระทบจากโควิด-19 ซึ่งจะใช้เม็ดเงิน 2.3 แสนล้านบาท เชื่อว่าจะช่วยกระตุ้นเศรษฐกิจได้ ด้านสัญญาณทางเทคนิคหลังจากที่ดัชนีฯปรับตัวลงมาแล้วยืนได้เหนือ 1,550 จุด ทำให้มีแรงซื้อกลับเข้ามาด้วย
สำหรับตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวก มีเพียงตลาดหุ้นอินโดนีเซียและฟิลิปปินส์ที่ติดลบ เช่นเดียวกับตลาดหุ้นในยุโรปเคลื่อนไหวในแดนบวกขานรับตัวเลขเศรษฐกิจที่ออกมาดีขึ้น และจำนวนผู้ติดเชื้อโควิด-19 ในยุโรปก็ถือว่าอยู่ในระดับที่ดีขึ้นด้วย
อย่างไรก็ดี ยังต้องติดตามสถานการณ์การแพร่ระบาดไวรัสโควิด-19 ในประเทศ และความคืบหน้าวัคซีนที่จะนำมาใช้ในไทย รวมถึงการทยอยประกาศผลประกอบการของบริษัทจดทะเบียน ซึ่งงบที่ออกมาแล้ว โดยเฉพาะงบฯของหุ้นบิ๊กแคปต่างออกมาดีกว่าคาด ส่งผลให้ช่วงปลายเดือน พ.ค.นักวิเคราะห์ฯอาจจะปรับเพิ่มประมาณการก็จะช่วยหนุนตลาดได้อีกครั้ง
“หุ้นที่เชื่อมโยงเศรษฐกิจในประเทศยังมีความกังวลกันอยู่ ถ้ามีวัคซีนโควิด-19 เข้ามาจริงก็น่าจะทำให้หุ้น Domestic plays ฟื้นได้”
แนวโน้มการลงทุนในวันพรุ่งนี้ (7 พ.ค.) นายสุโชติ กล่าวว่า ตลาดฯยังมีโอกาสปรับตัวขึ้นได้แต่อาจน้อยกว่าวันนี้ เชื่อว่าจะไม่มีข่าวลบเข้ามาเพิ่ม พร้อมให้แนวรับ 1,550 จุด ส่วนแนวต้าน 1,580-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
DELTA มูลค่าการซื้อขาย 4,627.26 ล้านบาท ปิดที่ 367.00 บาท เพิ่มขึ้น 52.00 บาท
STA มูลค่าการซื้อขาย 4,324.64 ล้านบาท ปิดที่ 47.00 บาท ลดลง 2.25 บาท
KBANK มูลค่าการซื้อขาย 3,561.91 ล้านบาท ปิดที่ 127.00 บาท เพิ่มขึ้น 1.00 บาท
SCC มูลค่าการซื้อขาย 2,368.25 ล้านบาท ปิดที่ 474.00 บาท เพิ่มขึ้น 12.00 บาท
BANPU มูลค่าการซื้อขาย 2,186.44 ล้านบาท ปิดที่ 12.70 บาท เพิ่มขึ้น 0.40 บาท
ตลาดหุ้นเอเชีย
